በዘንድሮ የተፈጥሮ ሀብት ልማት ጥበቃ ሥራን በ 1 ሺ 500 ተፋሰሶች ላይ ለማከናወን መታቀዱን ሚኒስቴሩ አስታወቀ
ሰላማዊት ውቤ አዲስ አበባ፦ የዘንድሮው የበጋ ወራት የተፈጥሮ ሀብት ልማት ጥበቃ ሥራ እንደ ሀገር በሁሉም ክልሎች በሚገኙ በ1 ሺ 500 ተፋሰሶች ላይ እንደሚከናወን የግብርና ሚኒስቴር አስታወቀ። ለ13 ሚሊዮን የተለያዩ የህብረተሰብ ክፍሎች ሥራውን መሥራት የሚያስችል ግንዛቤ ማስጨበጡን ገለጸ።በሚኒስቴር መሥሪያ ቤቱ የተፈጥሮ ሀብት ልማት ጥበቃና አጠቃቀም ዳይሬክቶሬት ዳይሬክተር አቶ ተፈራ ታደሰ በተለይ ለአዲስ ዘመን ጋዜጣ እንዳስታወቁት። የ2013 ዓ.ም የተፈጥሮ ሀብት ልማት ጥበቃ ሥራን እንደ ሀገር በሁሉም ክልሎች በሚገኙ በ 1 ሺ 500 ተፋሰሶች ላይ ለማከናወን ታቅዷል። ከታህሳስ ጀምሮ ሚኒስቴር መሥሪያ ቤቱ ተፋሰስ የመለየት፣ የሰው ኃይል የማሰልጠን፣ ለሥራው አስፈላጊ የሆኑ ግብዓቶችን የማሟላትና ሌሎች ሥራውን መሥራት የሚያስችሉ የቅድመ ዝግጅት ስራዎችን ማከናወኑን አመልክተዋል። በልየታ ወቅት 400 ሺ ሄክታር መሬት ከንክኪ ነፃ መደረጉን የጠቆሙት ዳይሬክተሩ ፣ ከንክኪ ነፃ በተደረጉ በነዚህ ቦታዎች እንስሳትም ሆኑ ሰዎች አይገቡበትም ። ቢያንስ ለአንድና ሁለት ዓመት እረፍት እንዲያገኙ ይደረጋል። እረፍት ሲያገኙ በዚያው ልክ ተመልሰው የማገገም ሂደት ውስጥ ስለሚገቡ ሂደቱን ለማጠናከር የሚረዱ ወሳኝ ሥራዎች ይሰራሉ ብለዋል ። ከሥራዎቹ መካከል ችግሩን የፈጠረባቸው ከፍተኛ ጎርፍ ከሆነ ችግሩን ለማስወገድ ጎርፉን ከአናት የመቀልበስ ሥራና የማገገም ሂደታቸውን ሊያፋጥኑ የሚችሉ የተለያዩ ሥራዎች ይሰራሉ። የተጎዱ ቦታዎች በአብዛኛው በራሳቸው ጊዜ እንዲያገግሙ የሚደረግበት አሰራር መኖሩን ያመለከቱት ዳይሬክተሩ ፣ 2 ነጥብ 5 ሚሊዮን ሄክታር በሚጠጉ በነዚህ ዓይነቶቹ ቦታዎች የስነ አካላዊ ሥራ የሚሰራባቸው መሆኑን ገልጸዋል። በዘንድሮው የተፋሰስ ልማት ሥራ አዲስ ከመሥራት ባሻገር አምና የተሰሩት በክረምቱ ወራት ጉዳት ደርሶባቸው ከአገልግሎት ውጪ የሚሆኑባቸው አጋጣሚዎች ሊፈጠሩ ስለሚችሉ አምናና ከዚያም በፊት የተሰሩ ሥራዎችን መልሶ የመጠገን፣ እርከኖችን ወደ ላይ ከፍ የማድረግና ቦዮችን የመጥረግ ሥራዎች ይከናወናሉ ብለዋል።የተፋሰስ ሥራ ሁለት ዓይነት ምዕራፍ አለው ያሉት ዳይሬክተሩ ፣ አንደኛው ምዕራፍ በመቆፈርና በመካብ የሚከናወኑ ሥነ አካላዊ ሥራ ነው። ሁለተኛው ምዕራፍ ከተከላ ጋር የተያያዙ የሥነ ሕይወታዊ ሥራዎች መሆናቸውን አስታውቀዋል። ከዚሁ ጋር በተያያዘ በበጋ ወራት የሚሰሩ የስነ አካላዊ ሥራዎች ሊያጠናክሩ የሚችሉ ዕፅዋቶች ሊተከሉባቸው መሆኑንና ለዚህ የትክለ ነቀላና ችግኝ በላስቲክ በማሸግ ለዳግም ተከላ የማዘጋጀት ሥራዎች በስፋት እየተሰሩ እንደሚገኙ ጠቁመዋል።መሥሪያ ቤቱ በአጠቃላይ ለተፈጥሮ ሀብት ሥራው ለ13 ሚሊዮን የተለያዩ የህብረተሰብ ክፍሎች ሥራውን መሥራት የሚያስችል ግንዛቤ ማስጨበጡን ያመለከቱት ኃላፊው ፣ ለዚህ ተግባርም በሚኒስቴር መሥሪያ ቤቱ ደረጃ ብቻ 10 ሚሊዮን የሚጠጋ በጀት ስራ ላይ መዋሉን ገልጸዋል ። ስራው በኦሮሚያ ፣ በቤኒሻንጉል ጉሙዝና በአማራ ክልሎች በይፋ መጀመሩን ጠቁመዋል።